KOMMISSIONENS FORORDNING (EF) Nr. 1813/97 af 19. september 1997 om obligatorisk anførelse af andre end de i direktiv 79/112/EØF foreskrevne oplysninger på mærkningen af visse levnedsmidler, der er fremstillet på grundlag af genetisk modificerede organismer (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/112/EØF af 18. december 1978 om mærkning af og præsentationsmåder for levnedsmidler bestemt til den endelige forbruger samt om reklame for sådanne levnedsmidler (1), senest ændret ved Europa-Parlamentets og Rådets direktiv 97/4/EF (2), særlig artikel 4, stk. 2, og

ud fra følgende betragtninger:

I overensstemmelse med del C i Rådets direktiv 90/220/EØF af 23. april 1990 om udsætning i miljøet af genetisk modificerede organismer (3) er markedsføring af nogle genetisk modificerede produkter blevet tilladt i kraft af Kommissionens beslutning 96/281/EF af 3. april 1996 om markedsføring af genetisk modificerede sojabønner (Glycine max L.) med øget tolerance over for herbicidet glyphosat, i medfør af Rådets direktiv 90/220/EØF (4), og Kommissionens beslutning 97/98/EF af 23. januar 1997 om markedsføring af genetisk modificeret majs (Zea mays L.) med kombineret modifikation for insekticide egenskaber, frembragt ved Bt-endotoxin-genet, og øget tolerance over for herbicidet ammoniumglufosinat fremsat i henhold til Rådets direktiv 90/220/EØF (5);

der har ikke på grundlag af direktiv 90/220/EØF været sikkerhedsgrunde til at angive på mærkningen af genetisk modificerede sojabønner (Glycine max L.) og genetisk modificeret majs (Zea mays L.), at produkterne er fremstillet ved hjælp af genetisk modificering;

direktiv 90/220/EØF omfatter ikke produkter uden levedygtighed, som fremstilles af genetisk modificerede organismer;

nogle medlemsstater har truffet foranstaltninger til mærkning af levnedsmidler og levnedsmiddelingredienser, der er fremstillet på grundlag af de pågældende produkter; indbyrdes afvigelser mellem disse foranstaltninger kan forhindre den frie bevægelighed for de pågældende levnedsmidler og levnedsmiddelingredienser og derved indvirke negativt på det indre markeds funktion; det er derfor nødvendigt at vedtage detaljerede, ensartede fællesskabsregler om mærkning af de pågældende produkter;

Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og levnedsmiddelingredienser (6) indeholder i artikel 8 særlige supplerende mærkningskrav til sikring af fyldestgørende oplysning af den endelige forbruger;

for at forhindre konkurrenceforvridninger bør de samme regler for oplysning af den endelige forbruger gælde for levnedsmidler og levnedsmiddelingredienser, der består eller fremstilles af GMO og markedsføres inden ikrafttrædelsen af forordning (EF) nr. 258/97 i overensstemmelse med en tilladelse under direktiv 90/220/EØF, og for levnedsmidler og levnedsmiddelingredienser, som derefter markedsføres i overensstemmelse med forordningens bestemmelser;

som et første skridt er det derfor hensigtsmæssigt at kræve, at de samme bestemmelser som dem, der er fastsat i artikel 8 i forordning (EF) nr. 258/97, skal gælde for mærkning af de levnedsmidler, der er omfattet af nærværende forordning;

der bør snarest muligt vedtages yderligere foranstaltninger til fastsættelse af detaljerede, ensartede fællesskabsregler for mærkning af de levnedsmidler, der er omfattet af nærværende forordning;

i betragtning af anvendelsesområdet for og virkningerne af den foreslåede foranstaltning er de ved nærværende forordning fastsatte fællesskabsforanstaltninger nødvendige for, at de fastsatte mål kan nås; disse mål kan ikke opfyldes ved, at medlemsstaterne handler hver for sig;

de i denne forordning fastsatte foranstaltninger er i overensstemmelse med udtalelse fra Den Stående Levnedsmiddelkomité -

UDSTEDT FØLGENDE FORORDNING:

Artikel 1

1. Denne forordning gælder mærkning af levnedsmidler og levnedsmiddelingredienser, der fremstilles af

- genetisk modificerede sojabønner, som omfattes af beslutning 96/281/EF

- genetisk modificeret majs, som omfattes af beslutning 97/98/EF.

2. Denne forordning finder ikke anvendelse på de tilsætningsstoffer, aromastoffer til anvendelse i levnedsmidler og ekstraktionsmidler til fremstilling af levnedsmidler, som nævnes i artikel 2, stk. 1, i forordning (EF) nr. 258/97.

Artikel 2

Med forbehold af andre krav i Fællesskabets lovgivning om mærkning af levnedsmidler gælder følgende særlige supplerende mærkningskrav til sikring af, at den endelige forbruger oplyses om:

a) alle karakteristika eller egenskaber ved et levnedsmiddel, såsom:

- sammensætning

- næringsværdi eller ernæringsmæssige virkninger

- påtænkt anvendelse

der bevirker, at det nye levnedsmiddel eller den nye levnedsmiddelingrediens ikke længere svarer til et eksisterende levnedsmiddel eller en eksisterende levnedsmiddelingrediens.

Levnedsmidlet eller levnedsmiddelingrediensen anses i henhold til denne artikel for ikke længere at svare til et eksisterende levnedsmiddel eller en eksisterende levnedsmiddelingrediens, hvis det ved en videnskabelig vurdering på grundlag af en relevant analyse af de foreliggende oplysninger kan påvises, at de vurderede karakteristika - under hensyntagen til de accepterede grænser for de naturlige variationer inden for sådanne karakteristika - adskiller sig fra et traditionelt levnedsmiddel eller en traditionel levnedsmiddelingrediens.

I så fald skal der i mærkningen henvises til de ændrede karakteristika eller egenskaber samt gives oplysninger om den metode, hvorved de er opnået

b) forekomst i det nye levnedsmiddel eller den nye levnedsmiddelingrediens af materiale, der ikke findes i et tilsvarende eksisterende produkt, og som kan få sundhedsmæssige følger for visse befolkningsgrupper

c) forekomst i det nye levnedsmiddel eller den nye levnedsmiddelingrediens af materiale, som ikke findes i et tilsvarende eksisterende produkt, og som giver anledning til etiske betænkeligheder

d) forekomst af en organisme, der er genetisk modificeret ved hjælp af teknikker hertil, jf. den ikke-udtømmende liste over teknikker til genetisk modifikation i bilag I A, del 1, til direktiv 90/220/EØF.

Artikel 3

Denne forordning træder i kraft den 1. november 1997, medmindre der forinden er blevet vedtaget ensartede fællesskabsregler for mærkning af levnedsmidlerne i artikel 1.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. september 1997.

På Kommissionens vegne

Martin BANGEMANN

Medlem af Kommissionen

(1) EFT L 33 af 8. 2. 1979, s. 1.

(2) EFT L 43 af 14. 2. 1997, s. 21.

(3) EFT L 117 af 8. 5. 1990, s. 15.

(4) EFT L 107 af 30. 4. 1996, s. 10.

(5) EFT L 31 af 1. 2. 1997, s. 69.

(6) EFT L 43 af 14. 2. 1997, s. 1.